Diari Oficial de la Generalitat Valenciana


Sumari del DOGV 4040, del 11-07-2001 (2001/6511)

ORDRE de 27 de juny de 2001, de la Conselleria d'Economia, Hisenda i Ocupació, per la qual s'estableixen les bases reguladores per a la concessió de compensacions econòmiques als àrbitres designats d'acord amb el que disposa l'article 76 de l'Estatut dels Treballadors i l'article 28 de la Llei 9/1987, de 12 de juny, en l'àmbit de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4040

Data del DOGV
:   11-07-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/6511


Data del document
:   27-06-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * dietes i despeses
    * conflicte laboral
    * legislació

ORDRE de 27 de juny de 2001, de la Conselleria d'Economia, Hisenda i Ocupació, per la qual s'estableixen les bases reguladores per a la concessió de compensacions econòmiques als àrbitres designats d'acord amb el que disposa l'article 76 de l'Estatut dels Treballadors i l'article 28 de la Llei 9/1987, de 12 de juny, en l'àmbit de la Comunitat Valenciana. [2001/A6511]
  
L'article 76 de l'Estatut dels Treballadors, aprovat en virtut del Reial Decret Legislatiu 1/1995, de 24 de març, i desplegat quant a les reclamacions en matèria electoral pels articles 28 i següents del Reial Decret 1.844/1999, de 9 de setembre, que aprova el Reglament d'Eleccions a Òrgans de Representació dels Treballadors en l'Empresa, estableix que les impugnacions, en matèria d'eleccions a òrgans de representació del personal treballador en les empreses, es tramitaran d'acord amb el procediment arbitral regulat en el citat precepte. D'altra banda, els articles 28 i 29 de la Llei 9/1987, de 12 de juny, d'Òrgans de Representació, Determinació de Condicions de Treball i Participació del Personal al Servei de les Administracions Públiques, redactats d'acord amb la Llei 18/1994, de 30 de juny, estableixen també un procediment d'impugnació arbitral en matèria electoral.
  
La transcendència que les normes citades atribueixen a l'arbitratge desjudicialitzant i sotmetent al control arbitral els processos electorals, la funció d'utilitat pública i interés social que els àrbitres realitzen, la imparcialitat que ha de presidir les seues actuacions i la configuració de l'arbitratge electoral com a tràmit previ a la via judicial, aconsellen la compensació econòmica d'aquells, cosa que constitueix l'objecte d'aquesta ordre.
  
Atés que l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, estableix en l'article 33.1 que correspon a la Generalitat Valenciana l'execució de la legislació de l'estat en matèria laboral, i atés el que disposen els reials decrets 4.105/1982 i 4.106/1992, de 29 de desembre, sobre transferències de funcions i servici en matèria de treball i de mediació, arbitratge i conciliació, respectivament
  
Atés que l'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, estableix que els consellers corresponents determinaran, si no n'hi ha, i abans de la disposició dels crèdits, les oportunes bases reguladores de la concessió de les subvencions.
  
En virtut de les facultats que em confereix la Llei 5/1983, de 30 de desembre, del Govern Valencià, el Decret 84/2000, de 6 de juny, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Article únic
  
S'aproven les bases que consten com a annex, reguladores de les ajudes econòmiques que es concedeixen anualment per la Conselleria d'Economia, Hisenda i Ocupació per a compensar econòmicament els àrbitres designats d'acord amb allò indicat en l'article 76 de l'Estatut dels Treballadors, desplegat pels articles 28 i següents del Reial Decret 1.844/1994, de 9 de setembre, i l'article 28 de la Llei 9/1987, de 12 de juny, modificada per la Llei 18/1994, de 30 de juny.
  
DISPOSICIONS ADDICIONALS
  
Primera
  
Mitjançant una ordre de la Conselleria d'Economia, Hisenda i Ocupació es publicarà anualment la dotació pressupostària per a la concessió de compensacions econòmiques a què fan referència aquestes bases.
  
Segona
  
Per a l'any 2001, de conformitat amb allò establit en la Llei 12/2000, de 28 de desembre, de Pressupostos de la Generalitat Valenciana per a l'exercici actual, la Conselleria d'Economia, Hisenda i Ocupació finançarà les ajudes les bases de les quals es preveuen en aquesta ordre, a càrrec del programa 315.10, Condicions de Treball i Administració de les Relacions Laborals, línia pressupostària T1707000, amb un import global de 5.815.482.482 de pessetes (15.866,72 euros).
  
DISPOSICIONS FINALS
  
Primera
  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
DISPOSICIÓ DEROGATÒRIA
  
Queda derogada l'Ordre de 3 de juny de 1996, de la Conselleria de Treball i Afers Socials, per la qual s'estableixen les bases reguladores per a la concessió de compensacions econòmiques als àrbitres designats d'acord amb el que disposa l'article 76 de l'Estatut dels Treballadors i el 28 de la Llei 8/1987, de 12 de juny, en l'àmbit de la Comunitat Valenciana.
  
València, 27 de juny de 2001
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX
  
Bases reguladores de les ajudes econòmiques en els procediments arbitrals obligatoris a què fa referència aquesta ordre
  
Primera. Objecte i àmbit
  
La Conselleria d'Economia, Hisenda i Ocupació compensarà econòmicament els àrbitres designats d'acord amb l'article 76 de l'Estatut dels Treballadors, desplegat pels articles 28 i següents del Reial Decret 1.844/1994, de 9 de setembre, que aprova el Reglament d'Eleccions a Òrgans de Representació del Personal Treballador en l'Empresa, i el 28 de la Llei 9/1987, de 12 de juny, modificada per la Llei 18/1994, de 30 de juny, amb l'objectiu de subvencionar les actuacions que es duguen a terme en els procediments arbitrals obligatoris previstos en les citades normes.
  
Segona. Beneficiaris
  
Els sol·licitants de les ajudes econòmiques a què fan referència aquestes bases hauran de ser àrbitres que, havent sigut designats d'acord amb els articles 31.1, 2 i 3 del Reial Decret 1.844/1994, de 9 de setembre, i 26.1, 2 i 3 del Reial Decret 1.846/1994, de 9 de setembre, actuen en les impugnacions arbitrals que es produïsquen en l'àmbit territorial de la Comunitat Valenciana i intervinguen en els procediments arbitrals previstos en els articles 76 de l'Estatut dels Treballadors i 28 de la Llei 9/1987, de 12 de juny.
  
Tercera. Presentació de sol·licituds, documentació i termini
  
1. Les sol·licituds, que hauran d'adreçar-se a la corresponent direcció territorial d'Ocupació de la Conselleria d'Economia, Hisenda i Ocupació, es presentaran en qualsevol dels registres d'entrada dependents de la citada Conselleria, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener.
  
2. Tota sol·licitud haurà d'anar acompanyada de la següent documentació:
  
a) L'acreditativa de la identitat de l'àrbitre (DNI i el nomenament com a àrbitre).
  
b) Els laudes que resolguen la matèria o matèries sotmeses a arbitratge, identificats pel seu número, data i el centre de treball de l'empresa afectada per l'elecció.
  
c) La identificació d'aquelles impugnacions arbitrals que li hagueren sigut assignades per la respectiva oficina pública i que no hagueren requerit l'emissió de laude arbitral, especificant-ne el motiu.
  
d) Certificat de trobar-se al corrent de les obligacions de Seguretat Social i de caràcter tributari davant de la hisenda pública estatal i autonòmica, i si és procedent de l'impost d'activitats econòmiques.
  
e) Les ajudes que pogueren haver percebut amb la mateixa finalitat, procedents de qualsevol administració o ens públics, nacionals i internacionals.
  
No obstant això, no s'exigiran aquells documents que ja estigueren en poder de qualsevol òrgan de l'administració actuant, i en aquest cas, els sol·licitants podran acollir-se al que disposa l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, devent en aquest cas fer constar la data i l'òrgan o dependència en què van ser presentats els documents o, si és procedent, remesos, sempre que no hagen transcorregut cinc anys des de l'acabament del procediment a què corresponguen.
  
Quan la sol·licitud no reunisca els requisits establits en aquesta ordre o no s'acompanye la documentació que d'acord amb ella resulte exigible, la corresponent direcció territorial d'Ocupació, de conformitat amb el que preveu l'article 71 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, requerirà als interessats perquè, en un termini de 10 dies, esmenen la falta o acompanyen els documents necessaris, amb indicació que, si així no ho feren, es considerarà que desisteixen de la seua petició, prèvia resolució que haurà de ser dictada en els termes previstos en l'article 42 de la citada llei.
  
Quarta. Tramitació, resolució i recursos
  
1. Els directors territorials d'Ocupació remetran a la Direcció General de Treball i Seguretat Laboral, dins dels tres mesos següents a la sol·licitud, les peticions dels àrbitres amb la següent documentació:
  
a) Certificat dels laudes identificats per l'àrbitre en la seua sol·licitud.
  
b) Certificat d'aquelles impugnacions arbitrals assenyalades per l'àrbitre que no hagen requerit l'emissió de laude arbitral.
  
c) Proposta de resolució.
  
2. Analitzades les sol·licituds i la documentació aportada, i valorada la proposta de resolució, el director general de Treball i Seguretat Laboral resoldrà, per delegació del conseller d'Economia, Hisenda i Ocupació, la concessió o la denegació de les ajudes sol·licitades.
  
3. El termini màxim per a resoldre i notificar la resolució procedent serà de sis mesos a partir de la data en què la sol·licitud haja tingut entrada en qualsevol dels registres de l'òrgan competent per a la tramitació, una vegada publicada l'ordre en virtut de què es dóna publicitat a la línia de crèdit.
  
4. La resolució del director general de Treball i Seguretat Laboral posarà fi a la via administrativa. Contra ella, s'hi podrà interposar un recurs contenciós administratiu, en el termini de dos mesos comptats des de l'endemà de la notificació, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
  
5. El transcurs del termini assenyalat sense que s'haja dictat i notificat una resolució expressa legitimarà l'interessat que haguera deduït la sol·licitud, per a entendre-la estimada per silenci administratiu, d'acord amb el que estableix l'article 43 de la Llei 30 /1992, de 26 de novembre, segons la redacció donada per la Llei 4/1999, de 13 de gener, ambdues citades, això sense perjudici que subsistisca l'obligació legal de resoldre sobre la petició formulada.
  
Cinquena. Quantia de la compensació econòmica
  
La quantia de la compensació econòmica s'estableix en els següents imports:
  
1. Impugnacions arbitrals que finalitzen mitjançant laude arbitral: 22.000 pessetes (132,22 euros).
  
2. Impugnacions arbitrals de les que hagueren conegut els àrbitres i que no hagen requerit l'emissió de laude arbitral: 17.000 pessetes (102,17 euros).
  
Sisena
  
La concessió de les ajudes econòmiques que regula aquesta ordre de bases està condicionada, en tot cas, a l'existència de crèdit pressupostari.